Meno a priezvisko poslanca: Boris SUSKO (2022-02-08):
Znenie prejavu: Národná rada Slovenskej republiky bezprecedentne uzatvorila rozpravu k jedinému bodu programu 57. schôdze Národnej rady Slovenskej republiky na návrh predsedu Národnej rady Slovenskej republiky podľa § 35 ods. 7 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „zákon o rokovacom poriadku“), a to napriek tomu, že v rozprave vystúpil len jeden písomne prihlásený poslanec a jeden podpredseda NR SR, avšak prihlásených bolo v písomnej rozprave ešte viac ako 30 poslancov, z toho najmenej 25 poslancov opozície. Tento krok koalície je bezprecedentným pošliapaním ideí, princípov a zásad parlamentarizmu a demokracie, keď vládna väčšina silou moci umlčí opozíciu a nedovolí jej diskutovať k prejednávanému bodu programu v pléne Národnej rady Slovenskej republiky. O to viac, že prejednávame „Návrh na vyslovenie súhlasu Národnej rady Slovenskej republiky s Dohodou o spolupráci v oblasti obrany medzi vládou Slovenskej republiky a vládou Spojených štátov amerických“, kde táto dohoda podľa doložky prednosti je medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb a na ktorej vykonanie nie je potrebný zákon a má prednosť pred zákonmi Slovenskej republiky. Vzhľadom k vyššie uvedenému predkladám písomne vypracovanú časť príspevku pripraveného do rozpravy v písomnej forme podľa § 35 ods. 8 zákona o rokovacom poriadku (keďže väčšiu časť príspevku som mal pripravenú len ústne do rozpravy) s dvoma návrhmi na hlasovanie v zmysle príslušných ustanovení zákona o rokovacom poriadku. 1.	Návrh na vyslovenie súhlasu Národnej rady Slovenskej republiky s Dohodou o spolupráci v oblasti obrany medzi vládou Slovenskej republiky a vládou Spojených štátov amerických (tlač 879) nespĺňa náležitosti podľa § 69 a § 70 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, resp. legislatívnych pravidiel, a to konkrétne vyhodnotenie súladu s právom EÚ. Podľa zákona o rokovacom poriadku a legislatívnych pravidiel tvorby zákonov súčasťou predkladaného návrhu je povinne aj doložka vplyvov, ktorá musí obsahovať aj vyhodnotenie súladu s právom EÚ. Doložka vybraných vplyvov, ktorá je súčasťou návrhu v tlači 879, však vôbec neupravuje súlad s právom EÚ. Samotná zmluva o Európskej únii vo svojej Hlave V upravuje všeobecné ustanovenia o vonkajšej činnosti Únie a osobitné ustanovenia o spoločnej zahraničnej a bezpečnostnej politike. Súlad čl. 21 a nasl. Zmluvy o EÚ je potrebné vyhodnotiť z hľadiska súladu s právom EÚ, vonkajších politík EÚ a hodnotami EÚ vo vzťahu k Dohode o spolupráci v oblasti obrany medzi vládou Slovenskej republiky a vládou Spojených štátov amerických. EÚ okrem toho upravuje rôznymi právnymi aktami oblasť boja proti praniu špinavých peňazí, resp. legalizácie príjmov z trestnej činnosti, resp. oblasť daňovú a colnú. V nadväznosti napr. na čl. 16 až 20 Dohody o spolupráci v oblasti obrany medzi vládou Slovenskej republiky a vládou Spojených štátov amerických absolútne absentuje akékoľvek vyhodnotenie súladu s právom EÚ vo veciach vyššie uvedených. EÚ upravuje tak isto i oblasť justičnej spolupráce v trestných veciach, kde v nadväznosti na čl. 12 a 13 opäť chýba vyhodnotenie súladu s právom EÚ. Toto sú len základné náznaky oblastí, kde je potrebné toto vyhodnotenie poctivo spracovať, aby sme sa nedostali do situácie, že uzatvorením takejto „dohody“ sa dostaneme do rozporu s právom EÚ, a teda s našimi záväzkami vo vzťahu k Európskej únii. 2.	„Návrh na vyslovenie súhlasu Národnej rady Slovenskej republiky s Dohodou o spolupráci v oblasti obrany medzi vládou Slovenskej republiky a vládou Spojených štátov amerických (tlač 879)“ je predložený na rokovanie pléna NR SR do druhého a tretieho čítania v rozpore s § 74 ods. 2 v nadväznosti na § 88 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Podľa § 88 zákona o rokovacom poriadku „ medzinárodná zmluva, pred ktorej ratifikáciou je potrebný súhlas národnej rady, sa prerokuje v druhom a treťom čítaní. O náležitostiach podľa § 74 rozhodne predseda národnej rady . “ Podľa § 74 ods. 1: „ Ak sa národná rada rozhodla prerokovať návrh zákona v druhom čítaní, rozhodne aj o návrhu predsedu národnej rady na pridelenie návrhu zákona výborom a na určenie gestorského výboru; návrh zákona sa vždy pridelí ústavnoprávnemu výboru. O pozmeňujúcich a doplňujúcich návrhoch poslancov k návrhu na pridelenie návrhu zákona výborom rozhoduje národná rada bez rozpravy.“ Teda s odkazom na § 88 o pridelení medzinárodnej zmluvy výborom a o určení gestorského výboru v tomto prípade rozhoduje sám predseda Národnej rady Slovenskej republiky, nemôže však opomenúť Ústavnoprávny výbor NR SR. Podľa § 74 ods. 2: „ Národná rada na základe návrhu predsedu národnej rady určí aj lehotu na prerokovanie návrhu zákona vo výboroch, ktorým bol pridelený. Táto lehota nesmie byť kratšia ako 30 dní odo dňa pridelenia. “ Teda v tomto prípade s odkazom na § 88 zákona o rokovacom poriadku o lehote na prerokovanie medzinárodnej zmluvy vo výboroch rozhoduje sám predseda, je však viazaný zákonným príkazom, že táto lehota nemôže byť kratšia ako 30 dní odo dňa pridelenia. Obdobne ako pri prideľovaní výborom nemôže opomenúť ÚPV NR SR. Keďže samotný materiál – Návrh vlády na vyslovenie súhlasu Národnej rady Slovenskej republiky s Dohodou o spolupráci v oblasti obrany medzi vládou Slovenskej republiky a vládou Spojených štátov amerických – bol doručený do NR SR 4. februára 2022 a ROZHODNUTIE PREDSEDU NÁRODNEJ RADY SLOVENSKEJ REPUBLIKY č. 915 o pridelení návrhu na vyslovenie súhlasu Národnej rady Slovenskej republiky s dohodou o spolupráci na prerokovanie výborom Národnej rady Slovenskej republiky je zo 4. februára 2022,  a časť B. 2. tohto rozhodnutia predsedu NR SR určuje „ lehotu na prerokovanie návrhu vo výbore vrátane v gestorskom výbore do začiatku rokovania schôdze Národnej rady Slovenskej republiky o tomto návrhu “, v zvolanom termíne 57. schôdze nie je možné rokovať v druhom čítaní v pléne, nakoľko neuplynula zákonná lehota na prerokovanie vo výboroch, a teda bolo by to v rozpore so zákonom o rokovacom poriadku. A nielenže nebola dodržaná minimálna 30-dňová lehota pred druhým čítaním, ale nebola dodržaná ani len 15-dňová lehota podľa § 17 ods. 2, podľa ktorého je zvolaná aj táto mimoriadna schôdza, kde sa v poslednej vete ustanovuje, citujem: „ Návrh zákona nemožno prerokovať na takejto schôdzi, ak nebola dodržaná pätnásťdňová lehota ustanovená v § 72 ods. 1.“ („Návrh zákona sa musí zverejniť na webovom sídle národnej rady najmenej 15 dní pred schôdzou národnej rady, na ktorej sa uskutoční jeho prvé čítanie.“) Je pravdou, že sa v predmetnom ustanovení § 17 ods. 2 jedná o návrh zákona a odkazovaný § 72 ods. 1 sa vzťahuje k prvému čítaniu, avšak s poukazom na § 88 v súvislosti s § 74 by sa aj v tomto prípade mala použiť analógia aj na medzinárodnú zmluvu, o to viac, že táto konkrétna podľa doložky prednosti podľa článku 7 ods. 5 Ústavy Slovenskej republiky má prednosť pred zákonmi. Zmluva je medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb a na ktorej vykonanie nie je potrebný zákon. 3.	Z procesného hľadiska je ešte veľmi zaujímavá skutočnosť, že celý materiál, tlač 879, Návrh na vyslovenie súhlasu Národnej rady Slovenskej republiky s Dohodou o spolupráci v oblasti obrany medzi vládou Slovenskej republiky a vládou Spojených štátov amerických, bol predložený do Národnej rady Slovenskej republiky dňa 4. 2. 2022 a ešte v ten istý deň bola zvolaná mimoriadna schôdza na prerokovanie tejto právne významnej, avšak z hľadiska súladu s ústavou veľmi diskutovanej medzinárodnej dohody na deň 8. 2. 2022, teda o dva pracovné dni neskôr. Toto je procesný postup veľmi nápadne pripomínajúci a hlavne simulujúci  skrátené legislatívne konanie, kde však absentujú akékoľvek dôvody na takéto skrátené konanie. A viete, čo je na tom celom najtrápnejšie? Že odôvodnenie celého návrhu na zvolanie mimoriadnej schôdze podľa čl. 83 ods. 2 Ústavy Slovenskej republiky a § 17 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov na žiadosť skupiny poslancov obsahuje jedinú vetu, citujem: „Skoré ukončenie ratifikačného procesu je potrebné pre plnohodnotné využitie možností, ktoré nová dohoda o bilaterálnej spolupráci so Spojenými štátmi americkými ponúka.“ Tak toto je odôvodnenie, ktoré ma obhájiť takýto bezprecedentný postup, kde na posúdenie a prerokovanie takto ústavnoprávne, medzinárodnoprávne a vojensky zásadnej medzinárodnej zmluvy má Národná rada Slovenskej republiky až jeden a pol pracovného dňa!!! Myslím si, že toto nepotrebuje žiaden komentár. 4.	Vzhľadom k tomu, že z hľadiska vecného obsahu som bol do rozpravy pripravený ústne a nie je možné v takto krátkom čase pripraviť kvalifikovane písomný prejav, spomeniem len jedinú vec. Podľa Dohody o spolupráci v oblasti obrany medzi vládou Slovenskej republiky a vládou Spojených štátov amerických napr. čl. 25 ods. 1, citujem: „ Ozbrojené sily USA môžu uzavrieť zmluvu na dodanie akéhokoľvek materiálu, zásob, vybavenia a služieb (vrátane výstavby), ktorej plnenie má byť vykonané na území Slovenskej republiky, a to bez obmedzenia výberu zhotoviteľa, dodávateľa alebo osoby poskytujúcej takýto materiál, zásoby, vybavenie alebo služby. Zmluvy sa dojednávajú, uzatvárajú a spravujú v súlade so zákonmi a predpismi USA .“ Teda touto dohodou sa zavádza prednosť práva cudzieho štátu na výsostnom území Slovenskej republiky. Podľa čl. 7 ods. 5 Ústavy Slovenskej republiky, citujem: „Medzinárodné zmluvy o ľudských právach a základných slobodách, medzinárodné zmluvy, na ktorých vykonanie nie je potrebný zákon, a medzinárodné zmluvy, ktoré priamo zakladajú práva alebo povinnosti fyzických osôb alebo právnických osôb a ktoré boli ratifikované a vyhlásené spôsobom ustanoveným zákonom, majú prednosť pred zákonmi.“ Ústava slovenskej republiky teda dáva možnosť uzavrieť aj takú medzinárodnú zmluvu, ktorá bude mať prednosť pred zákonmi Slovenskej republiky, a teda aj dáva pôsobnosť Národnej rade Slovenskej republiky vyjadriť súhlas s takouto medzinárodnou zmluvou. Čo však ústava neumožňuje, je, aby Národná rada Slovenskej republiky vyjadrovala súhlas s ustanovením prednosti práva cudzieho štátu na výsostnom území Slovenskej republiky. Takáto prednosť práva cudzieho štátu je podľa môjho názoru v rozpore s ústavou, a ak by Národná rada k takejto dohode vyslovila súhlas, zjavne by prekročila svoje ústavné kompetencie. 5.	Preto podávam dva návrhy na hlasovanie a dávam do pozornosti spravodajcovi a žiadam o predloženie pri hlasovaní v zmysle § 35 ods. 8 zákona o rokovacom poriadku a žiadam o nich hlasovať pred samotným hlasovaním o vyjadrení súhlasu ako takom v druhom, resp. treťom čítaní v zmysle príslušných ustanovení zákona o rokovacom poriadku: Návrh č. 1: V zmysle § 83 ods. 1 v nadväznosti na § 88 ods. 5 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov podávam návrh nepokračovať v rokovaní o Návrhu na vyslovenie súhlasu Národnej rady Slovenskej republiky s Dohodou o spolupráci v oblasti obrany medzi vládou Slovenskej republiky a vládou Spojených štátov amerických. Ak nebude schválený návrh č. 1, podávam návrh č. 2 a žiadam o ňom dať hlasovať. Návrh č. 2: V zmysle § 88 ods. 4 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov podávam návrh, že Národná rada rokovanie o vyslovení súhlasu  Národnej rady Slovenskej republiky s Dohodou o spolupráci v oblasti obrany medzi vládou Slovenskej republiky a vládou Spojených štátov amerických odkladá , a to až do zverejnenia výsledku referenda v tejto veci. NÁRODNÁ RADA SLOVENSKEJ REPUBLIKY VIII. volebné obdobie 57. schôdza Národnej rady Slovenskej republiky 8. februára 2022 BOD PROGRAMU: Návrh na vyslovenie súhlasu Národnej rady Slovenskej republiky s Dohodou o spolupráci v oblasti obrany medzi vládou Slovenskej republiky a vládou Spojených štátov amerických (tlač 879). PÍSOMNÝ PREJAV DO ROZPRAVY (§ 35 ods. 8 zákona č. 350/1996 Z. z. o rokovacom poriadku Národnej rady Slovenskej republiky v znení neskorších prepisov)